Diari Oficial de la Generalitat Valenciana


Sumari del DOGV 6130, del 26-10-2009 (2009/12158)

LLEI 7/2009, de 22 d'octubre, de la Generalitat, de Reforma dels articles 7 i 10 de la Llei 13/2004, de 27 de desembre, de Caça de la Comunitat Valenciana.
-----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2009/10/10/7/dof/vci/html**

### Dades del document

Número de DOGV
:   6130

Data del DOGV
:   26-10-2009

Secció del DOGV
:   I. DISPOSICIONS GENERALS

Número del document
:   2009/12219


Data del document
:   10-10-2009

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * caça
    * regulació de la caça
    * Dret regional
    * legislació

LLEI 7/2009, de 22 d'octubre, de la Generalitat, de Reforma dels articles 7 i 10 de la Llei 13/2004, de 27 de desembre, de Caça de la Comunitat Valenciana. [2009/12991]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
El parany és un mètode de caça tradicional en tota la Comunitat Valenciana, que consisteix en la captura de túrdids durant la tardor per mitjà de l'ús de la lliga impregnada en varetes verticals disposades sobre perxes que es col·loquen estratègicament en la part superior de certs arbres preparats amb aquesta finalitat, bàsicament oliveres i garroferes.  
Actualment aquest sistema de caça és una activitat que manté un fort arrelament en les nostres comarques valencianes, la qual cosa fa necessari regular les condicions i els requisits que permeten preservar l'essència tradicional del mètode esmentat, per a acomodar-ne la pràctica a les exigències de protecció i conservació de la biodiversitat i també a la realitat actual de la societat.  
D'altra banda, a la Comunitat Valenciana s'estan realitzant estudis científics a l'empara del que hi ha disposat en la Llei 13/2004, de Caça de la Comunitat Valenciana.   
Aquests estudis, que pretenen ser un pas nou en l'obtenció de dades científiques, es dirigeixen a demostrar, d'una banda, la possibilitat d'emprar substàncies innòcues en la captura i fer possible l'alliberament posterior de les aus que accidentalment resulten atrapades en el parany i, d'una altra, que amb unes mesures de control eficaç es poden complir les quotes de captures establertes i garantir així el caràcter selectiu i no massiu d'aquest mètode tradicional de caça.  
És per açò que l'evolució natural de la caça del parany s'encamina a assegurar la selectivitat de la caça per mitjà del criteri del caçador; a assegurar-ne la innocuïtat, a través de tècniques i productes adequats, sobre les aus no cinegètiques alliberades, i finalment, a assegurar una quota màxima ajustada al concepte del dret europeu de petites quantitats.  
L'objectiu de la present llei és, per tant, establir una regulació legal del parany com un mètode tradicional de caça, no per a recuperar amb fidelitat arqueològica l'antiga tradició de fa segles, sinó per a regular l'activitat tradicional i les incorporacions evolutives del pas del temps, com també per a fer-la compatible amb la normativa actual, tant la Directiva 79/409/CEE, relativa a la conservació de les aus silvestres, com la Llei bàsica estatal, 42/2007, del Patrimoni Natural i de la Biodiversitat.  
La present llei consta de dos articles, una disposició derogatòria i dues disposicions finals.  
Article primer  
Modificació de l'article 7 de la Llei 13/2004, de 27 de desembre, de Caça de la Comunitat Valenciana, que quedarà redactat com segueix:  
«Article 7. Documentació.  
1. Durant l'exercici de la caça el caçador haurà de portar:  
a) Document nacional d'identitat, passaport o permís de conduir.  
b) Llicència de caça.  
c) Assegurança de responsabilitat civil exigit en l'article anterior.  
d) Permisos, llicències o targetes d'armes si s'empren aquests o altres mitjans que ho necessiten.  
e) Permís del titular del vedat, zona de caça controlada o reserva valenciana de caça on es practique la caça.  
2. La documentació citada anteriorment haurà de ser exhibida a requeriment de les autoritats i de tots els seus agents.  
3. No tenen la condició de caçador, i per tant estan exempts de la possessió de la documentació anterior, els acompanyants, esquivadors, batedors, secretaris, pràctics i totes aquelles persones que en l'acte de caçar, i sense transportar armes, actuen com a ajudants, col·laboradors o auxiliars del caçador. No obstant això, tindran la consideració de caçador els portadors de les dules quan aquestes s'utilitzen en les batudes o les munteries.  
4. En la caça científica, sempre que no s'utilitzen armes de foc, els permisos nominatius expedits als responsables i els col·laboradors científics tindran simultàniament la consideració de llicència de caça.  
5. En la caça tradicional, el caçador haurà de portar l'autorització de la instal·lació cinegètica i el permís d'aptitud i coneixement exigits reglamentàriament.»  
Article segon  
Modificació de l'article 10 de la Llei 13/2004, de 27 de desembre, de Caça de la Comunitat Valenciana, que quedarà redactat com segueix:  
«Article 10. Modalitats esportives i tradicionals de caça.  
 Reglamentàriament seran definides totes les modalitats esportives i tradicionals de caça, les limitacions que s'han de seguir i les precaucions que cal prendre durant la seua pràctica.  
 Tenen la consideració de modalitats tradicionals de caça aquelles que, sense utilitzar armes de foc, contemplen mètodes selectius molt arrelats popularment i no condueixen a captures de caràcter massiu. També tenen la consideració de modalitats tradicionals aquelles altres que, emprant mètodes prohibits per a les modalitats esportives, davant la inexistència d'una altra solució satisfactòria, són susceptibles d'autorització per a permetre, en condicions estrictament controlades i per mitjà de mètodes selectius, la captura, la retenció o qualsevol altra explotació prudent de determinades espècies no catalogades en petites quantitats i amb les limitacions necessàries per a garantir la conservació de les espècies. En aquests casos la resolució administrativa haurà de complir els requisits establerts en l'apartat 2 de l'article 13 de la present llei.  
A aquests efectes, tindrà la consideració de modalitat de caça tradicional valenciana la realitzada pel mètode de parany. Reglamentàriament es regularan les condicions i els requisits necessaris per a la pràctica de la dita modalitat, inclosa l'exigència de superació de proves d'aptitud i coneixement dels seus mitjans i elements específics, a fi de garantir el compliment del que hi ha disposat en el paràgraf anterior.»  
Disposició derogatòria  
Única  
Queden derogades totes les disposicions que contradiguen o s'oposen a allò que s'ha regulat en la present llei.  
Disposicions finals  
Primera  
S'autoritza el Consell perquè dicte les normes i les mesures necessàries per al desenvolupament de la present llei.  
Segona  
La present llei entrarà en vigor l'endemà de la seua publicació en el Diari Oficial de la Comunitat Valenciana.  
 Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 22 d'octubre de 2009  
El president de la Generalitat,  
FRANCISCO CAMPS ORTIZ


Còpia Permalink ELI